NAŠA ŠKOLA BUDE MAŤ NOVÉHO ZRIAĎOVATEĽA
Nemecko-slovenská spoločnosť prinesie skúsenosti, know-how i nové projekty
Novým zriaďovateľom našej Základnej školy s materskou školou sa stane spoločnosť Deutsch-Slowakische Akademien /  DSA / . Zhodli sa na tom v utorok poslanci mestského zastupiteľstva, ktorí tak akceptovali jednohlasné odporúčanie  Rady školy aj školskej komisie pri mestskom zastupiteľstve. Budova školy so zariadením a ďalším majetkom zostane aj po zmene zriaďovateľa vo vlastníctve mesta , novému zriaďovateľovi budú prenajaté. Štúdium v škole zostáva  bezplatné. 

Ako vyhlásila po rokovaní poslancov primátorka mesta Lučenec Alexandra
Pivková, je rada, že ZŠ Kubínyiho získa novým zriaďovateľom modernejšie
vzdelávanie pre svojich žiakov, skúsenosti zo zahraničia a nové projekty do
vzdelávacieho procesu. Základná škola získa takouto formou konkurenčnú
výhodu v meste.

Ako nový zriaďovateľ  hodlá Deutsch-Slowakische Akademien posilniť technické zameranie výučby vo väzbe na prax a duálne vzdelávanie . Potvrdil to predseda Predstavenstva DSA Marek Nikel. Plánuje tiež rozšíriť výučbu v nemeckom jazyku.  Nepôjde však o klasické bilingválne štúdium a aj naďalej zostane zachovaný doterajší rozsah výučby prioritného  jazyka anglického. DSA je pripravená využívať pri výučbe jazykov skúsenosti a know-how materskej nemeckej spoločnosti  , vrátane najmodernejších metód štúdia formou e-learningu a distance learningu, čiže  vzdelávaniu realizovanému prostredníctvom počítačových sietí – internetu a intranetu.
Marek Nikel prisľúbil aj podporu športových aktivít. V tejto súvislosti by mohla Základná škola  spolupracovať  so športovými klubmi v Nemecku.  Nový zriaďovateľ  takisto ponúkne žiakom ZŠ možnosť stáží a exkurzií na partnerských školách a odborných strediskách v Nemecku i na Slovensku. 

Deutsch – Slowakische Akademien je dcérskou spoločnosťou združenia Europäische Bildungswerk für Beruf und Gesellschaft – EBG (Európske vzdelávacie centrum pre povolanie a spoločnosť) so sídlom v Magdeburgu, ktoré od roku 1990 pôsobí vo viacerých   spolkových krajinách . V súčasnosti má v Nemecku 36 stredných odborných škôl a odborných stredísk , vrátane viacerých centier  pre rekvalifikáciu nezamestnaných. DSA má na Slovensku zriaďovateľské kompetencie na Strednej odbornej škole  v Trebišove a na Strednej  odbornej  škole  polytechnickej  v Trnave a prevádzkuje takisto  Základnú školu Rozkvet v Považskej Bystrici ako aj Základnú školu na Mukačevskej ulici v Prešove.

☺